Canggahe Hertog Philips van Bourgondie kang jêjuluk Karel V, putra ratu ing Spanyol, jumênêng ratu luwih dening gêdhe, ngêrèh nêgara Sepanyol, Nederland lor lan Nederland kidul (Belgie lan Bourgondie) malah ing taun 1516 jumênêng Keizer ing Duitschland. Ing nalika iku karaharjaning Nederland saya mundhak-mundhak, awit dipênggalih bangêt karo ing Sang Ratu Agung, jalaran sang nata ngrumaosi yèn kalairan ing kono.
